André-Marie Ampère

Den André-Marie Ampère, gebuer den 22. Januar 1775 zu Poleymieux-au-Mont-d'Or bei Lyon, a gestuerwen den 10. Juni 1836 zu Marseille, war e franséische Mathematiker a Physiker.

Den André-Marie Ampère war Professer fir Physik, Astronomie a Philosophie zu Paräis. Hien huet Grondlagen an der Mathematik (Probabilitéit an Differentialrechnen) an an der Chimie (Affinitéit a Volume vun de Gasen) ausgeschafft an huet och Recherchen iwwer elektromagnéitesch Phenomeener gemaach.

Mat sengen Experimenter an Iwwerleeunge sinn dem Ampère revolutionär physikalesch Entdeckunge gelongen.

Hie gouf de Grënner vun der Elektrodynamik, op där hirer Uwendung och haut nach de Fonctionnement vun alle Generatoren an Elektromotore berout.

Zu sengen Éiere gouf d'Eenheet vun der Stäerkt vum elektresche Stroum Ampère benannt.

Dem André-Marie Ampère säin Numm ass ee vun den 72 Nimm um Eiffeltuerm.

 Um Spaweck 

Kategorie:Gebuer 1775
Kategorie:Franséisch Mathematiker
Kategorie:Franséisch Physiker
Kategorie:Gestuerwen 1836
Kategorie:Membere vun der Royal Society of Edinburgh
Kategorie:72 Nimm um Eiffeltuerm
Kategorie:Membere vun der Académie de Caen